पहले दिन ऑस्ट्रेलिया 263 पर ऑलआउट, मार्श का शतक; स्टंप्स तक इंग्लैंड- 68/3
Australia vs England (ENG vs AU) 3rd Ashes Test Score Update, Follow ENG vs AUS Headingley Test Latest Video, Photos and Updates On Dainik Bhaskar (दैनिक भास्कर)
इंग्लैंड के लीड्स में ऑस्ट्रेलिया और इंग्लैंड के बीच ऐशेज सीरीज का तीसरा टेस्ट मैच खेला जा रहा है। पहले दिन ऑस्ट्रेलिया की टीम 263 रन पर ऑलआउट हो गई। टीम से मिचेल मार्श ने शतक लगाया।
दिन का खेल खत्म होने तक इंग्लैंड ने भी अपनी पहली पारी शुरू कर दी। टीम ने 3 विकेट खो कर 68 रन बना लिए। जो रूट (19) और जाॅनी बेयरसटो (1) नॉटआउट लौटे। इंग्लैंड अब भी पहली पारी में 195 रन पीछे हैं, दूसरे दिन का खेल शुक्रवार दोपहर 3:30 बजे से शुरू होगा।
25 ओवर में 4 विकेट गंवाए
टॉस हारकर पहले बैटिंग करने उतरी ऑस्ट्रेलिया टीम का टॉप आर्डर पूरी तरह फेल रहा। डेविड वॉर्नर और उस्मान ख्वाजा ओपनिंग करने उतरे। वॉर्नर टेस्ट करियर में 16वीं बार स्टुअर्ट ब्रॉड का शिकार हुए। ऑफ स्टंप के बाहर आउट स्विंगर बॉल पर वार्नर सेकेंड स्लिप में जैक क्रॉले को कैच थमा बैठे। उन्होंने 4 रन बनाए।
उस्मान ख्वाजा 13 रन बनाकर मार्क वुड की गेंद पर बोल्ड हो गए। दूसरे टेस्ट में शतक लगाने वाले स्टीव स्मिथ 22 रन बना कर आउट हुए। वहीं मार्नस लाबुशेन 21 रन बना कर क्रिस वोक्स का शिकार हुए। इस तरह ऑस्ट्रेलिया के 4 विकेट 25 ओवर के अंदर ही गिर गए।
मार्श ने लगाया शतक
शुरुआती ओवरों में विकेट गंवाने के बाद ऑस्ट्रेलिया को मिचेल मार्श और ट्रेविस हेड ने संभाला। दोनों ने 115 रन की साझेदारी की। हेड 39 रन बनाकर आउट हुए। उनके बाद विकेटकीपर एलेक्स कैरी भी 8 रन ही बनाकर पवैलियन लौट गए।
मिचेल मार्श ने 118 रन की पारी खेली। उनके अलावा मिचेल स्टार्क 2, कप्तान पैट कमिंस 0 और टाॅड मर्फी 13 रन बना कर आउट हुए। स्काॅट बोलैंड 0 रन के स्कोर पर नाबाद रहे।
मार्क वुड ने 5 विकेट लिए
इंग्लैंड से मार्क वुड का शानदार प्रदर्शन देखने को मिला। वुड ने 5 विकेट लिए। वहीं, क्रिस वोक्स को 3 और स्टुअर्ट ब्रॉड को 2 विकेट मिले।
इंग्लैंड की पारी लडखड़ाई
पहले दिन ही इंग्लैंड ने अपनी पारी शुरू कर दी। ओपनिंग करने उतरे बेन डकेट 2 रन और जैक क्राॅले 33 रन बनाकर पवेलियन लौटे। 24 वर्षीय हैरी ब्रूक भी 3 रन ही बना सके और कमिंस का शिकार हो गए। जो रूट 19 और जाॅनी बेयरस्टो 1 रन बना कर नॉटआउट लौटे। गेंदबाजी में ऑस्ट्रेलिया से पैट कमिंस ने 2 और मिचेल मार्श ने 1 विकेट लिया।
प्लेइंग-11 में इंग्लैंड ने किए तीन बदलाव 
मेजबान टीम ने अपनी टीम में तीन बदलाव किए। अनुभवी तेज गेंदबाज जेम्स एंडरसन को प्लेइंग इलेवन में शामिल नहीं किया गया। उनकी जगह तेज गेंदबाज मार्क वुड को लिया गया। क्रिस वोक्स की भी टीम में वापसी हुई, जबकि चोट के कारण दूसरा टेस्ट नहीं खेल पाने वाले मोईन अली ने तीसरे टेस्ट में वापसी की।
ऑस्ट्रेलिया में लायन की जगह टॉड मर्फी 
ऑस्ट्रेलिया में स्टार स्पिनर नाथन लायन की जगह यंग खिलाड़ी टॉड मर्फी ने ली। लायन दूसरे ऐशेज टेस्ट में चोटिल होने के कारण पूरी सीरीज से बाहर हो गए। वहीं, कैमरन ग्रीन भी तीसरे टेस्ट से बाहर हो गए, उनकी जगह मिचेल मार्श को लिया गया। जोश हेजलवुड की जगह स्कॉट बोलैंड की वापसी हुई।
इंग्लैंड की प्लेइंग इलेवन: जैक क्रॉले, बेन डकेट, जो रूट, हैरी ब्रुक, बेन स्टोक्स (कप्तान), जॉनी बेयरस्टो (विकेटकीपर), स्टुअर्ट ब्रॉड, ओली रॉबिंसन, मोईन अली, क्रिस वोक्स और मार्क वुड।
ऑस्ट्रेलिया की प्लेइंग इलेवन : डेविड वॉर्नर, उस्मान ख्वाजा, मार्नस लाबुशेन, स्टीव स्मिथ, ट्रेविस हेड, एलेक्स कैरी (विकेटकीपर), मिचेल स्टार्क, पैट कमिंस (कप्तान), मिचेल मार्श, टॉड मर्फी और स्कॉट बोलैंड।